**ΔΕΛΤΙΟ ΤΥΠΟΥ ΣΥΝΕΛΕΥΣΗΣ ΑΓΩΝΑ 29/3**

Το Σάββατο 29/3, αμέσως μετά το πανελλαδικό πανεκπαιδευτικό συλλαλητήριο στο κέντρο της Αθήνας, πραγματοποιήθηκε σύσκεψη συντονισμού και αγώνα στο αίθριο της Νομικής Σχολής, με τη συμμετοχή δεκάδων εκπαιδευτικών, νεοδιόριστες/ους, μόνιμες/ους, αναπληρωτ(ρι)ες και εκπαιδευτικά σωματεία ΣΕΠΕ/ΕΛΜΕ, που συζήτησαν και κατέθεσαν αγωνιστικές προτάσεις για τη συνέχεια της μάχης μπροστά στη σαρωτική επίθεση κυβέρνησης και υπουργείου παιδείας.

Συγκεκριμένα συμμετείχαν με απόφαση οι ΣΕΠΕ «Αθηνά», «Αριστοτέλης», «Ηρώ Κωνσταντοπούλου», «Κ. Σωτηρίου», «Περικλής» και οι ΕΛΜΕ Άνω Λιοσίων-Ζεφυρίου-Φυλής, Ε΄ Αθήνας και Α΄ Δυτικής Αττικής (Περιστέρι), όπως επίσης συναδέλφισσες-φοι από την Ανοιχτή Συνέλευση ενάντια στις διώξεις. Τη σύσκεψη παρακολούθησαν και συμμετείχαν επίσης εκπαιδευτικοί πρωτοβάθμιας και δευτεροβάθμιας από την Αν. Αττική, το Ηράκλειο Κρήτης, τον Κορυδαλλό-Αγ. Βαρβάρα, τη Λέσβο, την Κόρινθο, τον Πειραιά και συνάδελφοι διοικητικοί του ΕΚΠΑ.

1. Χαιρετίζουμε την πανελλαδική πανεκπαιδευτική συγκέντρωση και το συλλαλητήριο χιλιάδων εκπαιδευτικών στο κέντρο της Αθήνας! Συναδέλφισσες-φοι από όλη τη χώρα έδωσαν δυναμικό παρών στο συλλαλητήριο, παρά τις προσπάθειες υπονόμευσης των αιτημάτων του από τις πλειοψηφίες των ΔΟΕ-ΟΛΜΕ. Δήλωσαν αποφασιστικά ότι η μάχη ενάντια στην αξιολόγηση που κατηγοριοποιεί και διαλύει το δημόσιο σχολείο είναι ζωντανή, ενεργή και είμαστε αποφασισμένες-οι να υπερασπιστούμε τον δημόσιο χαρακτήρα της εκπαίδευσης, τα μορφωτικά δικαιώματα των μαθητ(ρι)ών μας, την παιδαγωγική ελευθερία και δημοκρατία, αλλά και την αξιοπρέπεια μας απέναντι στην αυταρχική, αντιεκπαιδευτική πολιτική του ΥΠΑΙΘ!
2. Καταγγέλλουμε την αστυνομική καταστολή, τα χημικά και την απρόκλητη επίθεση των ΜΑΤ στους/ις εκπαιδευτικούς! Απόδειξη του πώς εννοεί το ΥΠΑΙΘ και η Κυβέρνηση τον διάλογο, αφού για μια ακόμη φορά αρνήθηκαν να συναντηθούν με τα εκπαιδευτικά σωματεία. Αντίθετα παράταξαν κλούβες και διμοιρίες των ΜΑΤ απέναντι στον εχθρό λαό!
3. Το υπουργείο παιδείας, γνωρίζοντας ότι η πολιτική του είναι απολύτως απονομιμοποιημένη, προσπαθεί να την περάσει με παράνομες πράξεις, αυταρχισμό, καταστολή του απεργιακού δικαιώματος, με δεσποτισμό κι ολοκληρωτισμό. Τα πειθαρχικά, οι καθαιρέσεις και οι διώξεις απέναντι στους/στις εκπαιδευτικούς που απεργούν και εκφράζουν τη συλλογική αντίθεση του κλάδου στην αξιολόγηση, λαμβάνουν πλέον διαστάσεις πογκρόμ. Συγκινητική ήταν η τοποθέτηση των δύο συναδελφισσών καθαιρεμένων και με παραπομπή σε πειθαρχικό πλέον από το Ηράκλειο Κρήτης που δήλωσαν ότι συνεχίζουν μέχρι τη νίκη. Στο πλευρό τους έχουν τους γονείς και την τοπική κοινωνία, αλλά και ένα κύμα αλληλεγγύης από όλη τη χώρα!

Την ίδια στιγμή, βρίσκεται σε εξέλιξη η πρωτοφανής, πρώτη στα μεταπολιτευτικά χρόνια, απόφαση του πρώην Υπ. Παιδείας για δυνητική αργία της εκπαιδευτικού Χρύσας Χοτζόγλου, παρακάμπτοντας την ομόφωνη γνωμοδότηση του πειθαρχικού συμβουλίου, ανοίγοντας τον δρόμο στις πρώτες απολύσεις στο δημόσιο σχολείο για συνδικαλιστικούς λόγους. Από όλες τις τοποθετήσεις έγινε σαφές ότι τα πρωτοβάθμια σωματεία και οι εκπαιδευτικοί θα δώσουμε με όλες μας τις δυνάμεις τη μάχη για να παρθεί πίσω η απόφαση και η δίωξη, και δηλώσαμε ότι με κάθε τρόπο (οικονομικό, κινηματικό, συνδικαλιστικό κ.ά) θα στηρίξουμε και θα σταθούμε αλληλέγγυοι/ες στο πλευρό της συναδέλφισσας! Αυτό οφείλει να κάνει και η ΟΛΜΕ, καθώς είναι απαράδεκτο να απειλείται με απόλυση μέλος της και να μην έχει πάρει όλα τα μέτρα και αποφάσεις στήριξής της!

Ο άκρατος αυταρχισμός του ΥΠΑΙΘ και όλων των παρατρεχάμενων του στη διοίκηση, αποδεικνύει το πραγματικό πρόσωπο του σχολείου της αξιολόγησης που θέλουν να οικοδομήσουν. Αυτή τη στιγμή εκατοντάδες εκπαιδευτικοί σε όλη τη χώρα βρίσκονται αντιμέτωποι/ες με διώξεις επειδή κατέδειξαν τις συνέπειες των μειωμένων προσλήψεων που στερούν το δικαίωμα των παιδιών στην μόρφωση, επειδή ζήτησαν τη μείωση των μαθητ(ρι)ών στα τμήματα, επειδή ζήτησαν συνεδρίαση συλλόγου διδασκόντων, επειδή έκαναν αντιπολεμική δράση με τα παιδιά, μέχρι και γιατί εξέφρασαν γνώμη!

1. Συνεχίζονται με καταιγιστικό ρυθμό τα νομοθετικά μέτρα που αποδομούν την έννοια της δημόσιας εκπαίδευσης ως κοινωνικό αγαθό μετατρέποντάς τη σε εμπόρευμα, και επιχειρείται κατάργηση των σχολείων της γειτονιάς μέσω της εκχώρησής τους σε ιδιωτικούς φορείς, όπως το ίδρυμα Ωνάση. Τα εκατοντάδες κενά δασκάλων και ειδικοτήτων, τα σχολεία χωρίς σχολικό νοσηλευτή, παράλληλη στήριξη, ΖΕΠ, τμήματα ένταξης, με προβλήματα στις υλικοτεχνικές υποδομές, ταβάνια που πέφτουν, σπασμένες τουαλέτες, κοντέινερ αντί για νέα κτίρια, και μαθητές/τριες που στοιβάζονται σε 25άρια τμήματα, την ίδια στιγμή που προχωρούν σε συγχωνεύσεις τμημάτων παντού, στοχεύουν την πλήρη αποδόμηση και διάλυση του δημόσιου σχολείου, ενώ με τις συνεχείς αλλαγές στα αναλυτικά προγράμματα, τις εξετάσεις PISA, το Εθνικό και Διεθνές απολυτήριο, την τράπεζα θεμάτων και την ΕΒΕ, προωθείται μια εκπαίδευση όλο και πιο μετρήσιμη, εξετασιοκεντρική, αποστειρωμένη, εντείνοντας τους ταξικούς φραγμούς.
2. Ταυτόχρονα η επαναφορά της αξιολόγησης στον δημόσιο πολιτικό λόγο και η σύνδεσή της με την άρση της μονιμότητας στο δημόσιο, οι απειλές για νέο υβριδικό σύστημα πρόσληψης εκπαιδευτικών με γραπτό διαγωνισμό και προσοντολόγιο, αποδεικνύουν τις πραγματικές στοχεύσεις για την εδραίωση ενός καθεστώτος δραστικής εξοικονόμησης πόρων, ιδιωτικοποίησης και εργασιακής επισφάλειας, που θα συνοδεύεται από διαδικασίες και πρακτικές εργασιακής εξουθένωσης και πειθάρχησης.
3. Οι μισθοί των εκπαιδευτικών παραμένουν εξευτελιστικά καθηλωμένοι από την εποχή των μνημονίων, ενώ οι διεκδικήσεις για τον 13ο-14ο μισθό/σύνταξη στο δημόσιο παγώνουν στα «δημοσιονομικά περιθώρια» και η συντριπτική κοινωνική πλειοψηφία ασφυκτιά από τη συνεχιζόμενη ακρίβεια και τη συντριβή κοινωνικών αγαθών. Οι συγκλονιστικές απεργιακές συγκεντρώσεις σε όλη τη χώρα και στο εξωτερικό στις 28/2 με εκατομμύρια ανθρώπους να απαιτούν την τιμωρία των ενόχων και να δοθεί τέρμα στη συγκάλυψη για το έγκλημα στα Τέμπη, εξέφρασαν ταυτόχρονα τη λαϊκή οργή και δυσαρέσκεια απέναντι στη φτωχοποίηση του λαού, την ακρίβεια, στην υποβάθμιση και διάλυση των δημόσιων αγαθών, ενάντια στις ιδιωτικοποιήσεις που προτάσσουν το κέρδος πάνω από τη ζωή και τις ανθρώπινες ανάγκες, την ανελευθερία και το χτύπημα των δικαιωμάτων λαού και νεολαίας. Ενάντια στην πολιτική που αυξάνει τις πολεμικές δαπάνες, στα πλαίσια της «πολεμικής οικονομίας» και της θανάσιμης εμπλοκής της χώρας μας στα τυχοδιωκτικά σχέδια των ΗΠΑ – ΝΑΤΟ και οδηγεί σε νέους κινδύνους και σκληρή λιτότητα.

**Συνεχίζουμε συμμετέχοντας μαζικά στην πανεργατική απεργία στις 9/4!** Τα εκπαιδευτικά σωματεία θα συμβάλλουν με όλες τους τις δυνάμεις για την επιτυχία της, προτάσσοντας το αίτημα ΝΑ ΤΙΜΩΡΗΘΟΥΝ οι φυσικοί και ηθικοί αυτουργοί για το έγκλημα και τη συγκάλυψη, να φύγει η HELLENIC TRAIN, για ενιαίο, αποκλειστικά δημόσιο σιδηρόδρομο, για να είναι ασφαλής και φτηνός για το λαό κόντρα στο κέρδος. Να είναι αποκλειστικά δημόσια τα βασικά κοινωνικά αγαθά η υγεία, η παιδεία, οι συγκοινωνίες, η ενέργεια, το ρεύμα, το νερό, ο πολιτισμός. Να ακυρωθούν όλες οι ιδιωτικοποιήσεις, η επιχειρηματική λειτουργία και η λογική ανταποδοτικότητας στα δημόσια αγαθά. Για πραγματικές αυξήσεις στους μισθούς και τις συντάξεις, να πάρουμε πίσω όλα τα κλεμμένα! Να ανατραπεί τώρα η πολιτική της κυβέρνησης! Είναι η ώρα να στείλουμε μήνυμα αντεπίθεσης απέναντι στη γραμμή τρομοκράτησης και υποταγής των εκπαιδευτικών και να διατρανώσουμε το ή αυτοί που μετατρέπουν την παιδεία από δημόσιο αγαθό σε εμπόρευμα ή εμείς με το δημόσιο και δωρεάν σχολείο για όλα τα παιδιά. Συνεχίζουμε αποφασιστικά τη μάχη ενάντια στην αξιολόγηση, τα πειθαρχικά και τις διώξεις, την κατηγοριοποίηση σχολείων και εκπαιδευτικών, τον άκρατο ανταγωνισμό, τις ταξικές ανισότητες και αποκλεισμούς μαθητ(ρι)ών του σχολείου της αγοράς και της αξιολόγησης!

**Με βάση τα παραπάνω κατατέθηκαν οι παρακάτω προτάσεις:**

* **9/4 ΑΠΕΡΓΟΥΜΕ** για δικαίωση των νεκρών στα Τέμπη, την τιμωρία όλων των ενόχων, την ανατροπή της αντιλαϊκής πολιτικής, ενάντια στις ιδιωτικοποιήσεις! Καλούμε σε μαζική συμμετοχή στη γενική απεργία και τα απεργιακά συλλαλητήρια που καλούνται σε όλη τη χώρα.
* **Να πραγματοποιηθούν ΓΣ σε όλη τη χώρα** με πρόταση συνέχισης και κλιμάκωσης του αγώνα, προχωρώντας σε νέο απεργιακό βήμα μέχρι τις 15/5. Σε κάθε περίπτωση αναδεικνύουμε την Πέμπτη 15/5 σε μέρα πανελλαδικής δράσης.
* **Αναλαμβάνουμε πρωτοβουλίες οικονομικής ενίσχυσης της συναδέλφισσα Χ.Χ. μέσω των σωματείων μας και στηρίζουμε το απεργιακό γλέντι οικονομικής ενίσχυσης αμέσως μετά την απεργία στις 9/4**.
* **Στηρίζουμε την κινητοποίηση στον Πειραιά την ημέρα εκδίκασης των ασφαλιστικών μέτρων για την ακύρωση της ποινής της δυνητικής αργίας της συναδέλφισσας Χ.Χ.**
* **Στηρίζουμε την κινητοποίηση την Πέμπτη 3 Απρίλη στις 2μμ στο Υπουργείο Οικονομικών για επαναφορά 13ου-14ου μισθού/σύνταξης**
* **Στηρίζουμε και καλούμε στη** **συγκέντρωση στα γραφεία του ΕΦΚΑ (Ακαδημίας 22) και πορεία Στα Υπουργεία Εργασίας και Κοινωνικής Συνοχής & Οικογένειας (Σταδίου - Δραγατσανίου), διεκδικώντας το δικαίωμα στην κατοικία την Παρασκευή 4 Απριλίου και ώρα 18:00, που καλεί ο Συντονισμός Σωματείων και Συλλογικοτήτων για τη Στέγαση.**
* Επιδιώκουμε και ενισχύουμε το συντονισμό και την κοινή δράση **της βάσης του κλάδου για τη μέγιστη αγωνιστική συσπείρωση. Συνεχίζουμε και στηρίζουμε τις προτάσεις και πρωτοβουλίες του συντονισμού των 27 ΣΕΠΕ/ΕΛΜΕ που υπογράφουν την κοινή διακήρυξη στήριξης των απεργών και διωκόμενων και της Ανοιχτής Συνέλευσης ενάντια στις διώξεις. Καλούμε όλα τα εκπαιδευτικά σωματεία να στηρίξουν και να συμμετάσχουν καταθέτοντας τις προτάσεις τους,** γιατί οι εκπαιδευτικοί έχουμε τη δύναμη να αλλάξουμε τα δεδομένα, να οργανώσουμε την αντεπίθεση μας, συνεχίζοντας και κλιμακώνοντας τον αγώνα μας για να εμποδίσουμε, να ανατρέψουμε την αντιδραστική- αντιεκπαιδευτική πολιτική τους, για να προωθήσουμε τις διεκδικήσεις μας, αλλά και να συμβάλουμε στην οικοδόμηση ενός πλατιού μετώπου αντίστασης και ανατροπής των κυρίαρχων πολιτικών.
* **Δηλώνουμε την απόφασή μας να συμβάλουμε στον απαιτούμενο παρατεταμένο, πολύμορφο απεργιακό αγώνα και την κλιμάκωσή του με το σύνολο των διεκδικήσεων μας** που θα καθορίζεται από τις Γ.Σ. με απεργίες, συγκεντρώσεις, καταλήψεις, ενημερώσεις, εκδηλώσεις. **Αγώνας με πανεκπαιδευτικό βηματισμό, που θα συναντηθεί με τους αγώνες των υγειονομικών, των εργαζομένων στον ιδιωτικό και δημόσιο τομέα και το σύνολο του εργατικού κινήματος και της κοινωνίας για την ανατροπή της αντιλαϊκής πολιτικής για αποκλειστικά δημόσια Παιδεία και Υγεία για όλο το λαό.**

Με ενότητα, αποφασιστικότητα και πίστη στη συλλογική μας δύναμη συνεχίζουμε τον αγώνα ενάντια στην αξιολόγηση, υπερασπίζοντας το καθολικό δικαίωμα των μαθητών/τριών μας στη μόρφωση, το δημόσιο δωρεάν χαρακτήρα του σχολείου, τη δημοκρατία στους συλλόγους διδασκόντων, την παιδαγωγική ελευθερία και τον παιδαγωγικό-κοινωνικό μας ρόλο. **Απευθύνουμε κάλεσμα αγώνα σε κάθε Σύλλογο ΠΕ και ΕΛΜΕ να οργανώσουμε με διαδικασίες βάσης την αντίσταση και τον αγώνα ενάντια στο κύμα τρομοκρατίας του Υπουργείου, στις διώξεις, στις παραπομπές σε πειθαρχικά, στις απειλές και τους εκβιασμούς. Να οικοδομήσουμε ένα δίκτυο αλληλεγγύης παρέχοντας πλήρη νομική, συνδικαλιστική και οικονομική στήριξη σε κάθε μαχόμενο συνάδελφο. Ούτε βήμα πίσω – η αξιολόγηση δε θα περάσει.**

**ΣΕΠΕ «Αθηνά», «Αριστοτέλης», «Ηρώ Κωνσταντοπούλου», «Κ. Σωτηρίου»**

**ΕΛΜΕ Άνω Λιοσίων-Ζεφυρίου-Φυλής, Ε΄ Αθήνας και Α΄ Δυτικής Αττικής (Περιστέρι)**